钦定古今图书集成/方舆汇编/职方典/第1478卷 > 《新建嶍峨文庙记》蒋恒盈
## 钦定古今图书集成/方舆汇编/职方典/第1478卷 > 《新建嶍峨文庙记》蒋恒盈

天启之丙寅岁，余承乏莅嶍。下车后，祗谒文庙，初不
过阶下拜伏，遵循故事已也。及子衿趋晋，率彬雅可
观。余喜曰：“斗大邑中，安得多士济济，俊秀翩翩？”且闻
其敏皇学业，弦诵不衰。窃谓来岁秋期，当必有横空
翀汉，鲲化鹏抟者。无何而按台观风，学宪巡视，咸皆
赞赏优拔，益谓食野之苹，可蚤听《鹿鸣》矣。迨丁卯棘
闱，竟战不利，尝窃疑之。偶朔日行香至学，环视宫墙迺知风脉之源，有岳庙隍祠据截之，此士之所以掩
抑也。季秋省敛北郊，暂息陇畔，遥望玉屏山而下，五
龙之状，蜿蜒而来，结聚畎亩中，堪舆家所谓“穿田过
峡，灰线草蛇。”加以三台诸山，环抱卫护，巽峰桂岭，凝
翠朝拱，山明水秀，无美弗臻，不禁心快神怡，即语莲
幕赵君曰：“此吉地也。使迁学于此，科名其盛矣哉！”归
而延诸士，告之疑信者殆半焉。或曰：“圣人言理不言
命，学者务道德不务功名，吾辈将读书以待之，宁汲
汲于趋吉哉？”间且有以所费不赀为辞者，于是譬晓
之曰：“二三子之言诚是也。虽然，三代以来，帝王创业
垂统，类皆有发祥之”地。如夏商之安邑、毫都，周家之
丰镐涧瀍，果无所藉赖，何为至今侈谈乎？苟泥于“山
不在高，水不在深”之说，则汉之石渠、天禄，宋之鹿洞、
鹅湖，又何以至今传耶？即以圣人之居论之，非洙泗
之渊源，杏坛之弘敝，又胡以身通六艺者七十有二
人也？矧妥神灵，即所以兴人物，其理尤为至明焉。且
讲习“有地，气象为之一新，则朝焉夕焉，不见异物而
迁焉。诸士虽不求名，而科名将自至矣。”由此午酉子
卯，鹗荐联翩，将不以余言为诬也。抑余俨然宰治，恒
思乎养老兴贤，化民成俗，莫不于学校焉准之，而竟
漠然视之，其谓作人何？乃慨然以迁徙为己任，且谋
之于缙绅辈。幸遵义司马刘君、重庆司马董君致仕
归里，两先生既皆许可，诸生无不悦服。余于是捐俸
若干，两先生捐赀若干、庠生捐廪饩、优免银若干。择
日鸠工，其故宫之砖瓦木石，坚致牢实者取之，敝坏
窳朽者弃之。创始于丁卯之冬，落成于戊辰之秋。正
殿、廊庑、戟门、棂星而外，有启圣祠、明伦堂、名宦乡贤
祠以及礼门、泮池，咸无缺略焉。是役也，平基甃石之
功倍于建竖，以故十阅月而工乃告竣。训导牛君拱
极、典史赵君光耀，例得并书。其经营督理者，则王生
绩、余生学文之力多焉。系之以铭曰：我言既从，乃卜
新宇；凤岭之前，猊江之浒；见龙在田，平衍且𬣙。遥瞻
巽峰，俨然翊辅。鸠工庀材，良匠匪楛；绳之墨之，凿枘
规矩登登，杵声，坎坎其斧，载焕载涂，黝焉黻黼，宫殿
敞弘，肃清廊庑，栋宇穹窿，筑室百堵。释奠位成，讲筵
亦睹。经藏重幨，器敛椟府，画桷雕题，金钉朱户，既备
礼仪，复设千橹。俎豆筐篚，琴瑟钟鼓。墙垣门庭，望之
俣俣。夏诵春弦，准今酌古。《云汉》为章，名齐邹鲁。于万
斯年，元魁继武。作之者谁？苍梧蒋甫。